กองทุนบิ๊กล็อตตื่นทิ้งหุ้น‘CPF’กำไรไตรมาสดิ่ง
กองทุนต่างชาติบิ๊กล็อต CPF 5,200 ล้านบาท ผ่านวอร์เบิร์ก ราคาหุ้นร่วงหนัก 6.25% ตื่นกำไรลด
14 พ.ย. 2555

กองทุนต่างชาติบิ๊กล็อต CPF 5,200 ล้านบาท ผ่านวอร์เบิร์ก ราคาหุ้นร่วงหนัก 6.25% ตื่นกำไรลด
ราคาหุ้นบริษัท เจริญโภคภัณฑ์อาหาร (CPF) ปรับตัวลงหนักในการซื้อขายวันที่ 13 พ.ย. หลังผลประกอบการไตรมาส 3 ลดลงกว่า 53% ทำให้มีแรงขายออกมาหนัก ประกอบกับมีรายการซื้อขายรายใหญ่ (BIG LOT) 9 รายการ มูลค่ารวม 5,236 ล้านบาท เป็นบิ๊กล็อตกระดานต่างประเทศ (CPFF) ราคาเฉลี่ย 33.84 บาท มูลค่า 4,650 ล้านบาท และกระดานหลัก (CPF) ราคาเฉลี่ย 33.88 บาท มูลค่า 586 ล้านบาท ขณะที่ราคาหุ้นปิดวันที่ 13 พ.ย. ที่ 33.75 บาท ลดลง 2.25 บาท หรือ 6.25% มูลค่าซื้อขาย 5,846 ล้านบาท ร่วงหนักกว่าดัชนีหุ้นไทยที่ปรับตัวลดลงไม่ถึง 1%
นายอดิเรก ศรีประทักษ์ ประธานคณะผู้บริหารและกรรมการผู้จัดการใหญ่ บริษัท เจริญโภคภัณฑ์อาหาร (CPF) เปิดเผยว่า รายการบิ๊กล็อตดังกล่าว ไม่ได้เป็นรายการซื้อขายในกลุ่มเครือเจริญโภคภัณฑ์ แต่เข้าใจว่าเป็นรายการซื้อขายของกองทุนต่างประเทศที่ปรับพอร์ตกันในกลุ่ม ซึ่งช่วงหลังซีพีเอฟมีผู้ถือหุ้นต่างประเทศขึ้นจากสัดส่วน 22% ของการถือหุ้นต่างชาติ เพิ่มขึ้นเป็น 34% ในช่วง 1 ปีที่ผ่านมา
“ผมไม่รู้รายละเอียดบิ๊กล็อต เข้าใจว่าไม่ใช่เป็นรายการในกลุ่มซีพีเอฟ แต่เป็นรายการซื้อขายของกองทุนต่างประเทศ” นายอดิเรก กล่าว
แหล่งข่าวโบรกเกอร์เปิดเผยว่า บิ๊กล็อต CPF เป็นการทำรายการของบริษัทหลักทรัพย์ (บล.) วอร์เบิร์ก ที่ซื้อหุ้นปริมาณมากในกระดานให้กับลูกค้า โดยทยอยซื้อมาก่อนหน้านี้ คาดราคาหุ้นจะลงมาใกล้แนวรับ 33.25 บาท หรือแย่สุด 31 บาท เป็นจุดซื้อเก็งกำไรเล่นรอบสั้นๆ